b'\n_START_ARTICLE_\nViides ratsastaja\n_START_SECTION_\nTausta ja historialliset henkil\xc3\xb6t\n_START_PARAGRAPH_\nRomaanin tapahtumat liittyv\xc3\xa4t Israelin\xe2\x80\x93Palestiinan konfliktiiin. Keskeinen henkil\xc3\xb6 on Yhdysvaltain presidentti, jota ei mainita nimelt\xc3\xa4. Todellisia henkil\xc3\xb6it\xc3\xa4 ja romaanin juonessa mukana olevia toimijoita ovat Libyan johtaja, eversti Muammar Gaddafi sek\xc3\xa4 Israelin p\xc3\xa4\xc3\xa4ministeri Menachem Begin (romaanin suomennoksessa Menahem Begin). Lis\xc3\xa4ksi romaanissa sivutaan muun muassa Franklin D. Rooseveltia, h\xc3\xa4nen neuvonantajaansa Harry Hopkinsia sek\xc3\xa4 John F. ja Robert Kennedy\xc3\xa4 sek\xc3\xa4 Ranskan presidentti Val\xc3\xa9ry Giscard d\xe2\x80\x99Estaingia. Carlos eli Ilich Ram\xc3\xadrez S\xc3\xa1nchez mainitaan Gaddafin neuvonantajana.\n_START_SECTION_\nFiktiiviset henkil\xc3\xb6t\n_START_PARAGRAPH_\nRomaanissa on keskeisi\xc3\xa4 henkil\xc3\xb6it\xc3\xa4 usealla tasolla. Ylimm\xc3\xa4ll\xc3\xa4 tasolla ovat Yhdysvaltain, Israelin ja Libyan valtionjohtajat ja heid\xc3\xa4n avustajansa sek\xc3\xa4 New Yorkin kaupungin pormestari, kirjassa nimelt\xc3\xa4\xc3\xa4n Abe Stern. Keskeisi\xc3\xa4 toimijoita ovat kolme terroristia, sisarukset Laila ja Kamal Dajani sek\xc3\xa4 New Yorkiin sijoitetun pommin rakentaja Whalid Dajani. Heid\xc3\xa4n p\xc3\xa4\xc3\xa4vastustajiaan kirjassa ovat New Yorkin poliisilaitoksen ylietsiv\xc3\xa4 Angelo Rocchia ja FBI:n nuori agentti Jack Rand. Mainittujen lis\xc3\xa4ksi kirjassa esiintyy lukuisia henkil\xc3\xb6it\xc3\xa4 muun muassa erilaisissa asiantuntijoiden ja v\xc3\xa4litt\xc3\xa4jien rooleissa. New Yorkin evakuoinnin asiantuntija Jerome Oglethorpe on koominen hahmo. P\xc3\xa4\xc3\xa4henkil\xc3\xb6ksi nousevan Angelo Rocchian hahmon kannalta keskeisi\xc3\xa4 henkil\xc3\xb6it\xc3\xa4 ovat h\xc3\xa4nen kehitysvammainen tytt\xc3\xa4rens\xc3\xa4 Maria sek\xc3\xa4 naisyst\xc3\xa4v\xc3\xa4ns\xc3\xa4, New York Timesissa ty\xc3\xb6skentelev\xc3\xa4 journalisti Grace Knowland.\n_START_SECTION_\nJuoni\n_START_PARAGRAPH_\nKirja jakautuu kahdeksaan osaan. Niist\xc3\xa4 seitsem\xc3\xa4n ajoitetaan tiettyyn viikonp\xc3\xa4iv\xc3\xa4\xc3\xa4n ja kolmen yhteydess\xc3\xa4 mainitaan lis\xc3\xa4ksi kellonaika. Kirjan tapahtuma-aika on sunnuntaista 13. joulukuuta tiistaihin 15. joulukuuta. Vuotta ei suoraan mainita._NEWLINE_Ensimm\xc3\xa4isess\xc3\xa4 osassa "T\xc3\xa4m\xc3\xa4 muuttaa maailman" kuvataan Kamal Dajanin tulo New Yorkiin, Muammar Gaddafin l\xc3\xa4hett\xc3\xa4m\xc3\xa4n uhkausviestin saapuminen ja ydinvoimakriisin torjuntatoimien k\xc3\xa4ynnistyminen._NEWLINE_Toisessa osassa "Lopultakin me viemme oikeuden voittoon" kerrotaan, kuinka Libya saa k\xc3\xa4ytt\xc3\xb6\xc3\xb6ns\xc3\xa4 New Yorkiin sijoitettavan l\xc3\xa4mp\xc3\xb6ydinr\xc3\xa4j\xc3\xa4hteen materiaalin, tekniikan ja tarvittavat asiantuntijat._NEWLINE_Kolmannessa osassa "Tuhotkaa Libya" kuvataan Yhdysvaltain, Israelin ja Neuvostoliiton johdon toimia pommiuhkaa vastaan ja niiden keskin\xc3\xa4isi\xc3\xa4 suhteita._NEWLINE_Nelj\xc3\xa4nnen osan "T\xc3\xa4llaista kriisi\xc3\xa4 New York ei voi kest\xc3\xa4\xc3\xa4" keskeisi\xc3\xa4 teemoja ovat p\xc3\xa4\xc3\xa4tt\xc3\xa4jien k\xc3\xa4ytt\xc3\xa4ytyminen, vastuu ja henkil\xc3\xb6kohtaiset valinnat uhkatilanteessa. Osassa kuvataan my\xc3\xb6s torjuntatoimien etenemist\xc3\xa4, muun muassa ydinr\xc3\xa4j\xc3\xa4hteiden etsint\xc3\xa4partioita sek\xc3\xa4 ennakoidaan mahdollisen r\xc3\xa4j\xc3\xa4hdyksen vaikutuksia._NEWLINE_Viidenness\xc3\xa4 osassa "Kettu on katkaissut yhteyden" keskeist\xc3\xa4 sis\xc3\xa4lt\xc3\xb6\xc3\xa4 ovat Yhdysvaltain presidentin yhteydenotto Muammar Gaddafiin, New Yorkin evakuointimahdollisuuksien pohdinnat sek\xc3\xa4 rikostutkimukset pommin kuljettamisesta kaupunkiin. Kettu on Gaddafin tukikohdan peitenimi neuvotteluja varten perustetussa viestint\xc3\xa4yhteydess\xc3\xa4._NEWLINE_Kuudennessa osassa "Presidentti valehtelee" Muammar Gaddafi saa neuvottelun kuluessa psykologisen voiton Yhdysvaltain presidentist\xc3\xa4. Uusia seikkoja saadaan selville New Yorkissa olevan pommin kehitt\xc3\xa4misest\xc3\xa4. Terroristeja etsiv\xc3\xa4 organisaatio tunnistaa Leila, Kamal ja Whalid Dajanin. Menahem Begin neuvottelee hallituksensa kanssa Yhdysvaltain vaatimuksista. New Yorkin evakuointi todetaan mahdottomaksi._NEWLINE_Seitsem\xc3\xa4nness\xc3\xa4 osassa "Olen tehnyt p\xc3\xa4\xc3\xa4t\xc3\xb6kseni" etsint\xc3\xa4organisaatio keskittyy j\xc3\xa4ljitt\xc3\xa4m\xc3\xa4\xc3\xa4n tunnistamiaan terroristeja. Sek\xc3\xa4 Grace Knowlandille ett\xc3\xa4 Angelo Rocchialle selvi\xc3\xa4\xc3\xa4, ettei heille ole kerrottu totuutta kaupunkia uhkaavan vaaran laadusta. Gaddafin vaatimustensa hyv\xc3\xa4ksymiselle asettama m\xc3\xa4\xc3\xa4r\xc3\xa4aika on kulumassa loppuun._NEWLINE_Viimeisess\xc3\xa4 osassa "Partioauto tarvitsee apua" etsint\xc3\xa4organisaatio kykenee tietoja yhdistelem\xc3\xa4ll\xc3\xa4 kaventamaan pommin etsint\xc3\xa4aluetta. Terroristien keskin\xc3\xa4iset suhteet k\xc3\xa4rjistyv\xc3\xa4t ja my\xc3\xb6s heid\xc3\xa4n tukikohtansa sijainti paljastuu. New York Times saa selville kaupunkia uhkaavan vaaran luonteen. "Muuten minusta n\xc3\xa4ytt\xc3\xa4\xc3\xa4 silt\xc3\xa4, ett\xc3\xa4 muuta ei ole teht\xc3\xa4viss\xc3\xa4 kuin huomisp\xc3\xa4iv\xc3\xa4n lehden saattaminen painokuntoon - ja voimme rukoilla, ett\xc3\xa4 olemme hengiss\xc3\xa4 julkaistaksemme sen", toteaa lehden kustantaja. Romaanin tapahtumat huipentuvat pommin sijaintipaikalla varastorakennuksessa osoitteessa 149 Charles Street.'